Ciolacu, declarație surprinzătoare: ”Îmi pare rău că președintele României a fost pus în această postură de către PNL. PSD nu va merge cu o propunere la Cotroceni, dorim să rămânem în opoziție”

Marcel Ciolacu, președintele interimar al PSD, a anunțat luni că PSD nu va merge cu o propunere de premier la consultările politice de la Cotroceni. ”Dorim să rămânem în Opoziție”, a spus Ciolacu.

Poziția lui Ciolacu este surprinzătoare, dat fiind că la precedentele consultări de la Cotroceni, imediat după căderea guvernului Orban 1, PSD și Pro România l-au propus premier pe Remus Pricopie, rectorul SNSPA, și au spus că au majoritate guvernamentală.

”Să lăsăm firul Constituției, să vedem deciziile președintelui României. Mie îmi pare rău că președintele României a fost pus în această postură azi de către PNL”, a mai spus Ciolacu, care a afirmat că președintele Iohannis e cel care are în mână următoarea mișcare.

Sursa: Inquam Photos / Octav Ganea